钦定古今图书集成/理学汇编/字学典/第155卷 > 《元陶宗仪辍耕录》 > 《图说》
## 钦定古今图书集成/理学汇编/字学典/第155卷 > 《元陶宗仪辍耕录》 > 《图说》

右此石是南唐宝石，久为吾斋砚山，今被道祖易去。
中美旧有诗云：“砚山不易见，移得小翠峰。润色裛书
几，隐约烟朦胧。巉岩自有石，独立高崧巃。安知无云
霞，造化与天通。立壁照春野，当有千丈松。崎岖浮波
澜，偃仰蟠蚊龙。萧萧生风雨，俨若山林中。尘梦忽不
到，触目万里空。公家富奇石，不许常人同。砚山出层
碧，峥嵘实天工。淋漓上山泉，滴沥助毫端。挥成惊世
文，主意皆逢原。江南秋色起，风远洞庭宽。往往入佳
趣，挥毫出妙言。愿公珍此石，美与众物肩。何必嵩少
隐，可藏为地仙。”今每诵此诗，必怀此石。近余亦有作
云：“砚山不复见，我诗徒叹息。唯有玉蟾蜍，向余频泪
滴。”此石一入渠，手不得再见。每同友往观，亦不出示。
绍彭公真忍人也。余今笔想成图，仿佛在目，从此吾
斋气秀，尤不复泯矣。崇宁元年八月望，米芾书。余《二
十年前嘉兴吴仲圭为画图》，钱塘吴孟思书文，后携
至吴兴，毁于兵。偶因清暇，默怀往事，谩记于此。